KFC-voorval: 'Geweld kan uitbreek as beskuldigdes borgtog kry' | Maroela Media
KFC-voorval: 'Geweld kan uitbreek as beskuldigdes borgtog kry'
Die Pretoria-Noord-landdroshof het Woensdagmiddag gehoor dat geweld of erge konflik moontlik kan uitbreek indien die borgtogaansoek van drie van die vyf beskuldigdes in die sogenaamde KFC-aanrandingsaak suksesvol sou wees.
Stephan Nel (39), Dicky Junior van Rooyen (21) en Joshua Schultz (21) se borgtogaansoek is Woensdag weer in die hof hervat. Ockert Muller (20) is reeds vroeër op borgtog vrygelaat en Marius Harding (23) het sy aansoek om borgtog laat vaar weens 'n uitstaande lasbrief vir diefstal.
Adv. Ronnie Sibanda, die staatsaanklaer in die saak, het aan konst. William Tladi, ondersoekbeampte van die Sinoville-polisie, gesê die groepe mense wat elke keer betoog wanneer die saak in die hof aangehoor word, is nié daar is om die beskuldigdes te ondersteun nie, maar om hul misnoeë in moontlike borgtog uit te spreek. Hy het gesê dat die betogers moontlik geweld of konflik kan veroorsaak indien borgtog aan die mans toegestaan word.
Lede van die ANC Vroueliga het sedert die begin van die verhoorproses buite die hof betoog. Tydens Woensdag se verhoor was lede van die Black First Land First (BLF)-groep ook in die hof.
"Is hierdie mense hier om morele ondersteuning aan die beskuldigdes te bied? Sommige van hulle dra plakkate wat lees 'geen borgtog'. Het jy hulle gesien?" het Sibanda 'n vraag aan Tladi gestel. "Jy het gesien wat buite [die hof] gebeur. Wat dink jy sal gebeur as die beskuldigdes borgtog toegestaan word?"
Tladi het geantwoord: "Daar kan gevegte ontstaan." Hy het ook bygevoeg dat die lewe van die beskuldigdes moontlik in gevaar kan wees.
Tshidiso Tsimong, adjunk-sekretaris-generaal van die BLF, het gesê "enigiets kan gebeur" indien die beskuldigdes Woensdag borgtog sou kry. "Daar is baie dinge wat kan gebeur. As lede van die gemeenskap én BLF is ons baie ontsteld oor die manier waarop hulle hulself gedra het. Hulle mag dalk verdwyn, hulle kan Europa besoek of soos dinge nou lyk, mag hulle dalk die hemel besoek. Ons kan nie in detail sê wat sal gebeur nie," het Tsimong gesê.
"Ons vra die landdroshof om dienooreenkomstig op te tree en nie borgtog aan die verdagtes toe te staan nie. Ons sien dit nie as die regte ding om te doen nie. Hulle moes vorendag kom met 'n verdediging om te wys dat hulle nie 'n bedreiging vir die samelewing is nie, maar hulle het nie daarin geslaag nie."
Ao. Ravi Vengetsamy Naidoo, bevelvoerder van speurders by die Sinoville-polisiestasie, het vroeër ook aangevoer die beskuldigdes moet ter wille van die veiligheid van die egpaar wat hulle aangekla het, nie op borgtog vrygelaat word nie.
Die burgerregte-organisasie AfriForum het vroeër Woensdag buite die Pretoria-Noordse landdroshof betoog teen sogenaamde dubbele standaarde waarmee die organisasie sê rasvoorvalle in Suid-Afrika hanteer word. Die organisasie het gesê hy het besluit om na dié landdroshof op te ruk omdat "wit-op-swart-aanvalle deurlopend aan die groot klok gehang word, terwyl swart-op-wit-aanvalle grootliks geïgnoreer word".
Die hofverrigtinge duur voort.
Guptas verkoop Tegeta 'om poste te red'
Belaglik!!!! Albei kante!!! Verskoning genoeg!! Uitgerekte hofsake – wie betaal??? Jinne mense en dit oor 2 kinders wat baklei….gebeur daagliks in huise en skole en kleuterskole…!!!!!
Ek ondersteun afriforum dat daar dubbele standaarde is, en ek ondersteun die vyf.
Weer dreig die julle die hof
So die hof moet toelaat dat die betogers voorskryf wie kry borg en wie nie, een van die dae wil hulle vir die hof voorskryf wie moet vervolg word en wie wanneer vrygelaat moet word. Belaglik